《留客亭》
明代·张岳

凭轩有所思，思思在远岑。我有青丝瑟，欲奏无知音。

凄凄芳草色，迟迟美人心。佳期不可敦，离忧故难任。

秋江浮芙蓉，春渚振璆琳。冥迷天欲雨，叹息河梁深。

归来卧山中，浪浪涕沾襟。竹窗列月曙，杉径黑云沉。

愿乘空谷驹，翩翩夕岩阴。桂枝聊攀折，杖屦日相寻。

山阿华岁晏，莫受异物侵。

作者简介：（ 1492—1552）福建惠安人，字维乔，号净峰。自幼好学，立志为大儒。正德十一年进士。授行人。与陈琛、林希元闭户读书，时称泉州三狂。累官为副都御史总督两广。擒获活动达三十年之李金、倪仲亮等。又督湖广、贵州、四川军务，镇压蜡尔山苗民龙许保起事。学宗程朱，攻击王阳明良知之说。有《小山类稿》。